המאה ה-13

המאה ה-13 היא התקופה שהחלה בשנת 1201 והסתיימה בשנת 1300 (בין התאריכים 1 בינואר 1201 ל-31 בדצמבר 1300). בהיסטוריוגרפיה האירופאית מאה זו נחשבת כחלק מתקופת ימי הביניים המאוחרים, ואילו באסיה שנים אלו מזוהות בעיקר עם עלייתה של האימפריה המונגולית, ששלטה בשיא כוחה על חלק גדול משטח יבשת אסיה ועל חלק ממזרח אירופה.

במהלך המאה ה-13 חדר הידע היווני והערבי לאירופה מספרד והמזרח התיכון, ובהשראתו הגיעה ההגות הנוצרית הסכולסטית לשיאה, ועלו ניצני הרנסאנס באיטליה. בתקופה זו הגיעה לשיאה האדריכלות הגותית באירופה שהתבטאה בכנסיות גדולות ומפוארות, וטירות מבוצרות.
כיבושי המונגולים שינו את פניה של אסיה וטלטלו את ארצות המזרח הרחוק, העולם המוסלמי ומזרח אירופה. בארץ הקודש נפלו המדינות הצלבניות בזו אחר זו, ומסעי צלב חדשים הסתיימו לרוב בכישלון. ביהדות פרץ פולמוס עז שהסעיר את העולם היהודי כולו, על דרכה של הפילוסופיה הדתית, ובמקביל פרחה היצירה הקבלית.

אירועים בולטים בעולם

 1204 - מסע הצלב הרביעי מביא לכיבוש הבירה הביזנטית קונסטנטינופול, והקמתה של האימפריה הלטינית.
 1205 - קאלויאן קיסר בולגריה מכניע את ניסיונו של בלדווין הראשון מלך קונסטנטינופול לכבוש שטחים מבולגריה בקרב הנודע כקרב אדריאנופול .
 1206 - טמוצ'ין בורג'יגין, הנודע גם כג'ינגיס חאן, מאחד את המונגולים תחת שלטונו.
 1209 - נפתח מסע הצלב האלביגנזי כנגד הקתרים בדרום צרפת.
 1209 - מוקם המסדר הפרנציסקני על ידי פרנציסקוס מאסיזי.
 1212 - קרב לאס נאוואס דה טולוסה - ברית של ארבעה מלכים נוצרים, פרו השני מלך אראגון, אלפונסו השמיני מלך קסטיליה, אפונסו השני מלך פורטוגל, וסאנצ'ו השביעי מלך נווארה, מביסים את צבא חליפות אל-מוואחידון. הקרב נחשב לנקודת תפנית מרכזית ברקונקיסטה הספרדית.
 1212 - מסע הצלב של הילדים יוצא לדרכו, ומסתיים במכירת הילדים לעבדות בחופי אפריקה.
 1214 - מוקם המסדר הדומיניקני על ידי דומיניקוס הקדוש.
 1215 - ג'ון מלך אנגליה מאולץ לחתום על המגנה קרטה, שהגבילה את כוחה של המלוכה.
 1217 - מסע הצלב החמישי מתחיל כשיעדו הוא כיבוש מצרים האיובית. המסע הסתיים בכישלון ב-1221.
 1223 - בקרב על נהר קלקה מביסים המונגולים קואליציה של נסיכויות רוסיות.
 1228 - מסע הצלב השישי יוצא לדרכו בהנהגת פרידריך השני, קיסר האימפריה הרומית הקדושה.
 1229 - האפיפיור גרגוריוס התשיעי מייסד את האינקוויזיציה כדי להילחם בכפירה, בפרט זו הקתרית.
 1233 - שריפת ספרי הרמב"ם בידי האינקוויזיציה בעקבות פולמוס פנים יהודי על הגותו של הרמב"ם.
 1234 - השלמת כיבוש צפון סין, שנשלטה על ידי שושלת ג'ין על ידי המונגולים בהנהגת אוגדיי חאן.
 1238 - יסוד הממלכה התאילנדית של סוקהותאי שעתידה לשלוט על שטחים נרחבים של תאילנד, מיאנמר, לאוס ומלזיה של היום.
 1239 - קרב בית חאנון מסתיים בתבוסה צלבנית, וסופו של מסע הצלב של הברונים.
 1240 - התקיים ויכוח פריס, שסופו בשריפת התלמוד.
 1240 - גאנה שולבה באימפריית מאלי, מה שסימן את סופה של אימפריית גאנה.
 1241 - המונגולים מביסים את הצבאות הטבטוניים והפולניים בקרבות ליגניץ וחמלניק, ואת הצבא ההונגרי בקרב מוהי.
 1244 - הממלוכים מביסים את צבא ממלכת ירושלים ואת בני בריתה בקרב הירביה, והממלכה מתחילה לשקוע עד סופה.
 1249 - הרקונקיסטה הפורטוגזית מסתיימת כאשר אפונסו השלישי מלך פורטוגל כובש את חבל אלגארווה.
 1245 - האפיפיור אינוקנטיוס הרביעי מכריז על פרידריך השני, קיסר האימפריה הרומית הקדושה, ככופר, מדיח אותו מכיסאו ומטיל עליו חרם ונידוי. קרבות בין הקיסר ונאמניו לתומכי האפיפיור התפשטו ברחבי גרמניה ואיטליה.
 1250 - קרב פארסכור מסיים את מסע הצלב השביעי בתבוסה צלבנית מוחלטת, ומלך צרפת לואי התשיעי נפל בשבי המצרי.
 1256 - הולאגו חאן המונגולי כובש את מבצר אלמות ששימש כמרכז פעילותה של החשישיון, כת מתנקשים איסמעילית.

 1258 - בגדאד נופלת בידי המונגולים, והח'ליפות העבאסית חלפה מעל פני העולם לאחר 508 שנים.
 1259 - חוזה פריז בו מכיר הנרי השלישי באובדן רוב נחלותיו בצרפת.
 1260 - הממלוכים מביסים צבא מונגולי בקרב עין ג'אלות ומונעים מהם להמשיך במסע הכיבושים שלהם מערבה, ולהשתלט על ארץ ישראל ומצרים.
 1260 - מושלמת ונחנכת קתדרלת שארטר, הבנויה בסגנון גותי בשל, ששולט במאה זו באדריכלות הדתית.
 1261 - קונסטנטינופול נכבשת על ידי כוחות האימפריה הניקאית בפיקודו של מיכאל השמיני פלאולוגוס , שחידש את האימפריה הביזנטית.
 1263 - התקיים ויכוח ברצלונה בין הרמב"ן לנציגי הכנסייה, וסופו בניצחון הרמב"ן וגירושו מספרד.
 1265 - קרב אוושם - הנסיך האנגלי אדוארד (לימים אדוארד הראשון) מביס את צבא הברונים ששלטו בממלכה בהנהגת הרוזן סימון דה מונפור.
 1268 - האימפריה המונגולית תחת קובלאי חאן מגיעה לשיא התפשטותה ומתפרשת על פני כ-33 מיליון קמ"ר.
 1268 - נסיכות אנטיוכיה נופלת בידי הסולטן הממלוכי ביברס.
 1268 - קונראד השלישי, מלך ירושלים והשליט האחרון לבית הוהנשטאופן, מוצא להורג על ידי שארל הראשון, מלך נאפולי וסיציליה.
 1269 - השושלת המרינית כובשת את מרקש ומפילה את שושלת המוואחידון.
 1270 - השושלת הסולומונית חוזרת לשלוט באתיופיה על חשבונה של שושלת זגווה.
 1270 - מסע הצלב השמיני נפתח בתוניס אך דועך כתוצאה ממגיפות, ומלך צרפת לואי התשיעי מת גם הוא.
 1271 - מסע הצלב התשיעי נפתח בהגעתם לעכו של אדוארד הראשון מלך אנגליה ושארל הראשון, מלך נאפולי.
 1271 - מרקו פולו יוצא למסעו המפורסם במזרח הרחוק, ושב לוונציה לאחר 24 שנים.
 1274 - ניסיון פלישה מונגולי ליפן מסתיים בכישלון.
 1279 - קרב יאמן מביא לסופה של שושלת סוּנג ולעלייתה של שושלת יואן בראשותו של קובלאי חאן.
 1281 - ניסיון פלישה מונגולי שני ליפן נכשל גם הוא, בעקבות סופה טרופית שפורשה בעיני היפנים כרוח אלוהית (קמיקזה).
 1282 - פרו השלישי מלך אראגון כובש את סיציליה לאחר הערבית הסיציליאנית.
 1283 - דוויד' אפ גריפיד' נסיך ויילס מוצא להורג על ידי האנגלים, ועצמאותה של נסיכות ויילס מגיעה לקיצה.
 1284: מוצג בוונציה דוקט הזהב, שהפך במהרה למטבע הנפוץ בעולם.
 1289 - רוזנות טריפולי נופלת בידי הסולטן הממלוכי קלאון.
 1290 - גירוש יהודי אנגליה. רק משלהי המאה ה-17 החלו יהודים לשוב לאנגליה, על אף שצו הגירוש לא בוטל עד היום.
 1291 - הקונפדרציה השווייצרית מוקמת לאחר איחוד של המחוזות אורי, שוויץ ואונטרוולדן נגד שלטון בית הבסבורג.
 1291 - נפילת עכו הצלבנית בידי הממלוכים, וקיצה של ממלכת ירושלים השנייה.
 1295 - תחילת שלטונו של מחמוד ע'אזאן  וייסוד השושלת האילח'אנית תחתיה השתקמה התרבות במערב אסיה, שנפגעה רבות בפלישה המונגולית.
 1297 - קרב גשר סטרלינג - הסקוטים בהנהגת ויליאם ואלאס מביסים את האנגלים.
 1298 - פרעות רינדפלייש, המסמנים את תחילת ההתמוטטות של המרכז היהודי האשכנזי בימי הביניים.
 1299 - עות'מאן הראשון מייסד את האימפריה העות'מאנית.
 אוניברסיטאות ראשונות נוסדות באירופה.
מסתיימת תקופת התחממות האקלים של ימי הביניים שהחלה במאה ה-10, ונפתח עידן הקרח הקטן.
המקובל הספרדי ר' משה די לאון מפיץ לראשונה את ספר הזוהר, שהפך לספר היסוד של הקבלה.
 היצירה המיסטית בדתות המונותאיסטיות מגיעה לשיא ביצירותיהם של הוגים כר' אברהם אבולעפיה, יואכים מפיורה ואבן ערבי.
 התפתחותם של הזרמים השיוויסטיים בדרום אסיה, כניסתם של רעיונות יוגיים למיינסטרים של חלק מהתנועות, ופרקטיקות נוספות שלימים יהפכו לפופולרים ברחבי העולם.
במאה זו נשלחו לאפריקה המשלחות הנוצריות המיסיונריות המאורגנות המוקדמות ביותר המתועדות.
במאה זו תעשיית הצמר בפלנדריה חוותה צמיחה כלכלית יוצאת דופן באירופה.

אישים בולטים

מנהיגים בולטים 
 ביברס, סולטן ממלוכי.
 ג'ינגיס חאן, מייסד האימפריה המונגולית.
 קובלאי חאן, מייסד שושלת יואן.
 פרידריך השני, קיסר האימפריה הרומית הקדושה.
אדוארד הראשון, מלך אנגליה.
 לואי התשיעי, מלך צרפת.
אלכסנדר נבסקי, נסיך נובגורוד וולדימיר.
חיימה הראשון, מלך אראגון.
בלה הרביעי, מלך הונגריה.

אנשי רוח בולטים 
ג'לאל א-דין רומי, תאולוג, משפטן, ומיסטיקן סופי פרסי.
אבן ערבי, פילוסוף, מיסטיקן, איש דת וסופר מוסלמי סופי.
אלברטוס מגנוס, נזיר וכומר דומיניקני, מגדולי התאולוגים הסכולסטיים.
תומאס אקווינס, נזיר דומיניקני, מגדולי התאולוגים הנוצרים בימי הביניים.
מייסטר אקהרט - תאולוג, פילוסוף ומיסטיקן גרמני.
יואכים מפיורה, תאולוג ומיסטיקן נוצרי.
דנטה אליגיירי - פילוסוף, סופר ומשורר, מחבר הקומדיה האלוהית.
רוג'ר בייקון - מדען ופילוסוף אנגלי.
מרקו פולו - סוחר וחוקר ארצות איטלקי בימי הביניים.

אישים בולטים ביהדות
הרמב"ן, פוסק, פרשן, הוגה, ומקובל.
הרשב"א, פרשן ופוסק חשוב, גדול חכמי ספרד בדורו.
הרֹא"ש, מגדולי פרשני התלמוד ופוסקי ההלכה.
ר' יעקב בן אשר, פוסק הלכה חשוב, מחבר "ארבעה טורים".
המהר"ם מרוטנבורג, מגדולי הפוסקים בימי הביניים ומאחרוני בעלי התוספות.
ר' יוסף ג'יקטיליה, מגדולי המקובלים בספרד.
ר' אברהם אבולעפיה, נחשב לנציגה הבולט של הקבלה האקסטטית.
ר' משה די לאון, מקובל ספרדי שהפיץ לראשונה את ספר הזוהר.

תגליות והמצאות

אבק השריפה הגיע לאירופה, לאחר שהומצא בסין במאה ה-9, והחל לשמש בה למטרות צבאיות במאה ה-10.
רוג'ר בייקון ואלברטוס מגנוס השפיעו על התפיסות הרפואיות וקידמו גישות רפואיות חלוציות בסגנון מדעי.
באירופה נפוץ השימוש בשריון חדש ששילב לוחות מתכת במעיל בד . במאה הבאה יתפתח ממנו שריון הלוחות.
 לקראת סוף המאה הומצאו באיטליה המשקפיים.

תרבות ואמנות 
 באירופה, האדריכלות הגותית הפכה לסגנון האדריכלי השולט, והגיעה לבשלותה (סגנון הידוע כ-High Gothic). בתקופה זו החלה בנייתן של הקתדרלות הגדולות של ממלכת צרפת, אנגליה והאימפריה הרומית הקדושה.
 בסוף תקופת שושלת סונג הדרומית  חיו בסין מספר ציירים חשובים. בתקופה זו כל מוסד אומנותי היה בעל מאפיינים שונים ודגשים אחרים, ולכן אין אחידות בין ציירי התקופה. בדרך כלל היו אז הציורים מרומזים ולא ישירים, ולעיתים כללו מאפיינים מיתולוגיים והיסטוריים.
 בדרום סין נפוצו בתיאטראות אופרות הנאנקסי .
כמה יצירות תאולוגיות חשובות נכתבו בתקופה זו בעולם המוסלמי. עבודתו הפילוסופית-תאולוגית של אבן ערבי מספרד המוסלמית, פרצה דרך והשפיעה על תרבות האסלאם במאות השנים שלאחר מכן. לקראת סוף המאה נכתב המת'נאווי , ספר הקדוש לסופים ועבור חלק מהזרמים שני בקדושתו רק לקוראן.
בתקופה זו הגיעה לשיאה אמנות הערבסקה בארצות האסלאם, שבלטה בתחכומה הגאומטרי, וכן שירת המרובע הפרסי  שעיטרה כלים רבים. בסוף המאה ניכרת ביצירה המוסלמית השפעות רבות של תחום המיסטיקה. במאה זו פעלה מדרסת בגדד , שעסקה בציור מיניאטורי. גם מבני החאן עבור שיירות הסוחרים הגיעו לפסגת הדרם באזור אנטוליה במאה זו. על אף זאת, במהלך הכיבוש המונגולי של בגדאד בשנת 1258 נחרבו מוסדות התרבות של העיר שהייתה לאחד ממרכזי התרבות העולמיים במאות הקודמות, וכובד המשקל התרבותי נדד מערבה יותר, שם בהמשך המאה עלתה חשיבותם התרבותית של הממלוכים, מגיני האסלאם והחליפות מפני המונגולים, שבנו בתקופה זו מבנים מונומנטליים רבים שנותרו איתנים גם כיום, והתאפיינו במספר מבנים פונקוציאליזם הנבנים יחד כאותו אשכול.
הכיבוש המונגולי של אזורים נרחבים במזרח התיכון לווה בהשפעה תרבותית מונגולית וטורקית על האזור, וזו הביאה ליצירת זרמים מוזיקליים חדשים. במאה זו פעל יונוס אמרה , שנחשב למייסד הספרות הטורקית. פועלו השפיע רבות על הספרות באזורים נרחבים מאות שנים לאחר מותו. בשנת 1295 תחת שלטונו של מחמוד ע'אזאן  התחיל תהליך שיקום הדרגתי של מרכזי תרבות במערב אסיה, כחלק מתהליך ייצוב כללי של האזור. בשנים אלו עלו בהדרגה בירות תרבות חדשות כמו תבריז וסולטאניה.

ערים חדשות
 אמסטרדם, בירת הולנד.
 ברלין, בירת גרמניה.
 סטוקהולם, בירת שוודיה.
 ניז'ני נובגורוד, רוסיה.

לקריאה נוספת
 יהושע פראוור, תולדות היהודים בממלכת הצלבנים, הוצאת יד יצחק בן-צבי, ירושלים, תשס"א (2000), פרק שביעי: תיאורי־מסע עבריים בארץ־ישראל בתקופה הצלבנית, המאה הי"ג, עמ' 213–241; פרק שמיני: המאה הי"ג, עמ' 244–272.

קישורים חיצוניים

הערות שוליים

+
ימי הביניים לפי מאות